《题沅陵县治廓轩》
宋代·赵蕃

昔我过此屋，四壁蔽莫窥。屋外何所有，榛草连污池。

今我重来过，壁去檐竹垂。榛草既除屏，洿池出涟漪。

檐前复何有，江上山参差。山穷望不穷，所恨眼力遗。

主人要命名，名汎境不随。昔闇今则廓，曰廓咸谓宜。

慨兹一室尔，系在治不治。除昏与致明，可不念已为。

游焉且息焉，舍斯复何斯。岂惟君是规，我亦因得师。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。